Gedagte vir die dag: Neem toe in heiligheidFoto: Pixabay.com Geliefdes, terwyl julle hierdie dinge verwag, moet julle julle daarvoor beywer om vlekkeloos en onberispelik voor God, en in vrede met Hom, te lewe. En beskou die geduld wat ons Here met ons het as geleentheid om gered te word. (2 Petrus 3:14-15) Petrus se slotwoord aan sy lesers spoor hulle aan om, terwyl hulle besig is om Jesus se wederkoms te verwag, heilig te leef en die geduld wat God met hulle het te gebruik as ’n geleentheid om gered te word. Daar is baie mense wat nie kan besluit of hulle kans sien om hulle hele lewe aan God toe te vertrou nie. Miskien is jy een van hulle. God wil jou vandag nog ’n kans gee om sy kind te word. Moenie langer huiwer om dit te doen nie. En indien jy reeds ’n Christen is, begin sommer nou om voluit soos een te lewe sodat jy kan toeneem in die genade en kennis van God. Gebruik ook elke geleentheid om mense aan te moedig om Jesus se Blye Boodskap te aanvaar. Here Jesus, dankie dat ek reeds my lewe aan U kon toevertrou. Help my om toe te neem in heiligheid en elke kans wat ek kry te gebruik om ander mense van U te vertel. Amen.